Kuća umjetnosti Arsen

Fiume o morte!
2025-03-19 18:00 (Europe/Zagreb) | Kuća umjetnosti Arsen, Obala hrvatske mornarice 1, Šibenik, 22000
Fiume o morte!, r. Igor Bezinović; Hrvatska, Italija, Slovenija; 2025.; 112′

Okićen čak dvjema nagradama na Međunarodnom filmskom festivalu u Rotterdamu (IFFR), dokumentarno-igrani film Fiume o morte! redatelja Igora Bezinovića instantno se upisao u povijest naše kinematografije kao prvi hrvatski film koji je osvojio glavnu nagradu tog uglednog filmskog festivala.
Ovo originalno ostvarenje kroz inovativan autorski pristup govori o fascinantnoj i široj javnosti nepoznatoj povijesnoj epizodi. U filmu građani grada Rijeke, kojeg Talijani zovu Fiume, prepričavaju, rekonstruiraju i reinterpretiraju bizarnu priču o 16-mjesečnoj okupaciji njihovog grada godine 1919. od strane talijanskog pjesnika, dandyja i propovjednika rata, Gabrielea D’Annunzija.
Uz pregršt arhivskih materijala, konzultiranje s povjesničarima iz Italije i Hrvatske te glumačke angažmane Bezinovićevih sugrađana, u filmu se na izrazito kreativan, ludički način propituju posljedice okupacije grada na grad i njegove stanovnike. Ipak, “Fiume o morte! mnogo nam govori i o banalnosti današnjeg zla” (Milena Zajović, Večernji list). Nedavna rasprodana dvostruka riječka premijera, kojom je službeno otvorena distribucija filma u hrvatskim kinima, ocijenjena je kao filmski događaj godine.
Igor Bezinović, čija filmografija okuplja niz nagrađivanih kratkometražnih naslova, dugometražni dokumentarac Blokada (2012.) te cjelovečernji igrani film Kratki izlet (2017.) ovjenčan Velikom zlatnom Arenom, rad na Fiume o morte! započeo je još prije deset godina, a od početka snimanja do finalizacije filma proteklo je četiri godine. “Naučio sam Rijeku gledati novim očima. Mislim da je to bio i jedan od glavnih razloga zbog kojih sam uopće i odlučio snimiti ovaj film. Cilj mi je bio da ljudi, bilo Riječani, bilo turisti, u šetnji gradom krenu uočavati stvari o kojima dotad nikada nisu razmišljali”, ustvrdio je u nedavnom intervjuu o filmu.
Svjetsku premijeru u Rotterdamu Fiume o morte! proslavio je uz glavnu nagradu glavnog natjecateljskog programa Tiger koji slavi inovativne i avanturističke filmske dosege te nagradu FIPRESCI koju dodjeljuje međunarodno udruženje filmskih kritičara. O filmu su se raspisali i vodeći svjetski filmski mediji, poput The Hollywood Reportera koji film naziva “osebujnom lekcijom o europskoj povijesti” i Varietyja koji ga ocjenjuje kao “razigran i dosjetljiv, ali i kritički angažiran hibridni dokumentarac”.

ULAZNICE: Za Klub prijatelja 3 € / redovna cijena 4 €
Ulaznice po redovnoj cijeni dostupne su online i na blagajni Kuće umjetnosti Arsen.
Članovi Kluba prijatelja popust ostvaruju na fizičkim prodajnim mjestima uz predočenje važeće članske iskaznice.
